Слънчево затъмнение
Слънчево затъмнение e астрономично явление, при което Слънцето става изцяло или частично невидимо за земния наблюдател, скрито от диска на Луната. То се наблюдава, когато Луната е между Слънцето и Земята и трите небесни тела се намират на една линия.

Слънчевото затъмнение е явление, което се наблюдава при новолуние, най-малко два пъти в годината и най-много пет. Времетраенето на пълната фаза е обикновено между 2 и 3 минути, но може да достигне и до 7. Въпреки честата проява на този феномен, то остава сравнително рядко явление за дадено място от земната повърхност, като пълно слънчево затъмнение в определена точка на Земята се случва средно веднъж на 37 години.

Видове слънчево затъмнение 
Тъй като Луната се движи по елипсовидна орбита около Земята, наблюдаваме четири вида слънчеви затъмнения:

 Пълно слънчево затъмнение се наблюдава, когато Луната е близо до Земята. При този вид затъмнения Слънцето е изцяло закрито от Луната, като видима остава само короната на Слънцето. Пълното слънчево затъмнение се наблюдава в много тясна ивица от земната повърхност.

 Пръстеновидно слънчево затъмнение се наблюдава, когато Луната е далече от Земята. При този вид затъмнения ъгловият диаметър на Луната е по-малък от ъгловия диаметър на Слънцето и то се вижда като пръстен около Луната.
 Хибридно слънчево затъмнение: наблюдава се като пълно в някои точки на Земята и като пръстеновидно в други.
 Частично слънчево затъмнение се наблюдава, когато Слънцето, Луната и Земята не се намират точно на една права. В такъв случай Луната закрива само част от Слънцето. Този вид затъмнения е най-често наблюдаваният.

Слънчеви затъмнения, наблюдавани от България 

 13 септември 1699 г. (пълно)

 19 ноември 1816 г. (пълно)
 9 октомври 1847 г. (пръстеновидно)
 6 март 1867 г. (пръстеновидно)
 22 декември 1870 г. (пълно)
 15 февруари 1961 г. (пълно)
 11 август 1999 г. (пълно)
 3 октомври 2005 г. (частично)
 29 март 2006 г. (частично)
 1 август 2008 г. (частично)
 4 януари 2011 г. (частично)
 20 март 2015 г. (частично)
 25 октомври 2022 г. (частично)

Бъдещи слънчеви затъмнения видими от България 
 12 август 2026 г. (частично)
 2 август 2027 г. (частично)
 1 юни 2030 г. (пръстеновидно)
 20 март 2034 г. (частично)
 16 януари 2037 г. (частично)
 5 януари 2038 г. (частично)
 2 юли 2038 г. (частично)
 21 юни 2039 г. (частично)
 11 юни 2048 г. (частично)
 3 септември 2081 г. (пълно)
 1 април 2136 г. (пръстеновидно)
 21 декември 2234 г. (пълно)
 6 май 2236 г. (пълно)
 15 март 2249 г. (пръстеновидно)

Вижте също 
 Броеница на Бейли

Външни препратки 
 Обяснение на явлението слънчево затъмнение на bgastronomy.com (български)
 Сайт на НАСА с информация за слънчевите затъмнения (английски)
 Актуална информация за видимостта на слънчеви затъмнения от България (български)
 Бъдещи слънчеви затъмнения видими от България (английски)
 Бъдещи слънчеви затъмнения видими от София (английски)
 Слънчеви затъмнения видими от София  (английски)

Затъмнения